จับตา SET วันนี้บวกต่อ ลุ้นทะลุไฮเดิม 1,753 จุด
จับตา SET วันนี้บวกต่อ ลุ้นทะลุไฮเดิม 1,753 จุด
29 ธ.ค. 2560

ผู้สื่อข่าวรายงานว่า วานนี้ (25 ธ.ค.60) ดัชนีตลาดหลักทรัพย์ฯ บวก 8.14 จุด ปิดที่ 1,750.22 จุด เปลี่ยนแปลง 0.47% ด้วยมูลค่าซื้อขาย 34,491.62 ล้านบาท เนื่องจากมีแรงซื้อในกลุ่มหุ้นขนาดใหญ่ นำโดยหุ้นกลุ่มพลังงานเป็นหลัก ดังจะเห็นได้จากหลักทรัพย์ที่มีมูลค่าการซื้อขายสูงสุด 5 อันดันแรก ประกอบด้วย GULF, AOT, PTT, PTTGC, IRPC 
นอกจากนี้ยังมีแรงซื้อ LTF-RMF เข้ามาหนุนให้ดัชนีปรับตัวขึ้นแรง รวมทั้งความคาดหวังของการทำราคาปิดสิ้นงวดบัญชี (Window Dressing) ในสัปดาห์สุดท้ายของปี 2560
ดังนั้น จึงเป็นที่น่าจับตาว่าดัชนีในวันนี้ (26 ธ.ค.60) จะมีโอกาสปรับตัวขึ้นต่อ และมีลุ้นปรับตัวทะลุจุดสูงสุดเดิมที่เคนที่เคยทำไว้ที่ระดับ 1753.79 จุด เมื่อวันที่ 4 มกราคม 2537 
ด้าน นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) ระบุว่า ตลาดหุ้นไทยวานนี้ (25 ธ.ค.60) เคลื่อนไหวในแดนบวกโดยได้รับอิทธิพลจากปัจจัยภายในเป็นหลัก จากการเข้าซื้อของกองทุนรวมหุ้นระยะยาว (LTF)
อีกทั้งยังมีเรื่องความคาดหวังของการทำราคาปิดสิ้นงวดบัญชี (Window Dressing) ทำให้เป็น Sentiment เชิงบวกที่ดัชนีฯสามารถขึ้นทำ High ใหม่ของปีได้ต่อเนื่อง แต่ปริมาณการซื้อขายยังเบาบาง อีกทั้งตลาดหุ้นในภูมิภาคเอเชียวานนี้ค่อนข้างเงียบ เนื่องจากส่วนใหญ่ตลาดปิดทำการเพราะยังอยู่ในช่วงวันหยุดคริสต์มาส
สำหรับแนวโน้มการลงทุนในตลาดหุ้นไทยในวันนี้ (26 ธ.ค.) คาดว่าดัชนีฯคงจะยังเคลื่อนไหวในกรอบเชิงบวกแบบค่อยเป็นค่อยไป พร้อมแนะให้นักลงทุนติดตามตัวเลขเศรษฐกิจสำคัญ และความคืบหน้านโยบายทางเศรษฐกิจไทยที่จะเป็นตัวขับเคลื่อนในปีหน้า พร้อมให้แนวต้าน 1,755-1,760 จุด ส่วนแนวรับ 1,740 จุด